Preszókratikus Filozófusok (Presocratic Philosophers)

BBN-FIL-231.03 BMA-FILD-231.03 TANM-FIL-231.04

Témavezető: Németh Attila

Leírás:

A preszókratikus jelző az ókorban nem létezett, modern klasszifikáció és valójában némileg félrevezető. Egyrészt kronológiailag pontatlan, mert néhány pre-szókratikus Szókratész kortársa volt vagy még túl is élte őt (Démokritosz), illetve azt a benyomást is keltheti, hogy valamilyen módon egy egységes iskola vagy gondolati világ képviselőiről van szó. Valójában egy területileg és filozófiában is szerteágazó korszak racionális gondolkodóit értjük preszókratikus filozófusok alatt, akiknek intellektuális történetét a szemináriumi órák során elsősorban a Platón és Arisztotelésznél fellelhető narratíva alapján rekonstruáljuk. Ezek szerint a preszókratikus filozófia Thálész és más milétoszi gondolkodókkal vette kezdetét, akiket elsősorban az a kérdés érdekelt, hogy milyen alapvető anyagi princípiumból eredeztethető a létező világ létrejötte és fennállása. A következő mozzanatot Parmenidész és az eleatai filozófusok, Zénon és Melisszosz jelentették, akikre talán Xenophanész is hatott. Előbbiek radikális monisták voltak, akik szerint csak egy dolog létezik, és érvek sorait adták elő a mozgás, változás, illetve a keletkezés és pusztulás tagadására. Az eleatákra adott reakcióként szokás érteni Empedoklész, Anaxagorász és Démokritosz pluralista filozófiáit, akik bizonyos eleata megszorításokkal rendelkező entitások interakcióiként magyarázták a természeti világot, azaz bizonyos értelemben visszatértek a milétoszi projekthez, de Parmenidész és követőinek hatása alatt egy sokkal szofisztikáltabb, gondolkodónként eltérő metafizikát dolgoztak ki.

A kurzus célja:

A kurzus arra irányul, hogy a diákok minél több szöveget olvassanak, amelynek során elsajátítsák, hogy milyen módszerekkel lehet a szövegek alapján filozófiai érveket és elméleteket rekonstruálni, illetve a kritikai gondolkodás élénkítésére a közös munka által. A kurzus útmutatással fog szolgálni a tanuláshoz szükséges eszközök terén – magyar és idegen nyelvű fordítások, szakirodalom, on-line források etc... 

A tanulás várható eredményei:

A kurzus végére a tanulók bővebb eszköztárral lesznek képesek önállóan ókori filozófiai szövegeket olvasni. Képesnek kell lenniük elemezni a szövegek argumentatív struktúráját és azonosítaniuk a szerző által használt főbb fogalmakat, illetve önállóan utánanézni bizonyos filozófiai problémákhoz kapcsolódó irodalomnak az elmélyültebb elemzés céljából.

Követelmények:
•	rendszeres jelenlét,
•	rendszeres felkészülés, 
•	referátum, 
•	a vitákban való aktív részvétel,
•	szemináriumi dolgozat

Értékelés:
25% órai munka, 25 % referátum, 50%  szemináriumi dolgozat